
Probiotikum szedés hatása a butirát termelésre – metaanalízis és szisztematikus elemzés

Bevezetés: A probiotikumok széles körben használt, pozitív élettani hatásúnak promotált étrendkiegészítők, amelyeket feltételezett pozitív hatásuk miatt egészséges emberek is rendszeresen fogyasztanak. Habár számos kutatást végeztek a témában, a potenciális hatások összegzése továbbra is hiányos. Az egyik vélt előnye a probiotikumok szedésének a rövid szénláncú zsírsavak termelésének fokozása. Az élelmi rostok mikrobiális fermentációjának fő terméke a bélben a butirát, melynek hámvédelem- és oxidatív státusz javító, valamint bélmozgást moduláló hatás tulajdonítható, és protektív hatású a vastagbél karcinogenezisben és a gyulladásos folyamatokban.
Célkitűzés: Célunk annak vizsgálata, hogy egészséges populációban módosítja-e a probiotikumok szedése a széklet-butirát szintet.
Módszer: Szisztematikus keresést végeztünk 2022. 03. 30-án MEDLINE, Embase és Cochrane adatbázisokban a PROSPERO-ban (CRD42022286137) rögzített keresőkulcs alapján. A metaanalízishez 7203 cikk került áttekintésre, melyből 263 felelt meg az általános bevonási kritériumoknak (minden cikket két-két vizsgáló értékelt, Cohen kappa értéke: 0,95 és 0,90), amelyből 11 cikk alapján 539 alany adatai voltak alkalmasak a széklet-butirát koncentráció változásának statisztikai elemzésére. Hatásmutatónak az eltérő mérési technikák miatt a standardizált átlagos különbséget (SMD, Hedges’s g) választottuk. Az SMD konfidencia intervallummal (CI) történő becsléséhez a várható heterogenitás miatt random-hatásos modellt használtunk, inverz variancia módszerrel. A τ2 heterogenitási mutatót maximum-likelihood megoldással számítottuk.
Eredmények: A probiotikumot szedő és nem szedő populációk között a széklet-butirát szintekben nem mutatható ki különbség az adatok kvantitatív szintézise alapján (SMD=0,11; 95% CI: [-0,15; 0,37], p=0,365; heterogenitás: I2=40% [0%; 70%]).
Következtetések: Eredményeink alapján a probiotikum szedése legfeljebb kis hatással van a székletből kimutatható butirát koncentrációra, de ez a hatás ekkora elemszámnál statisztikailag nem kimutatható egészséges emberek esetén. Tehát nem igazolható a probiotikum szuplemetáció széklet-butirát koncentrációra gyakorolt klinikailag lényeges és statisztikailag szignifikáns hatása



